22. schôdza NR SR - 11.deň - B. popoludni
Dátum: 2024-11-07
Poslanec: Jakab, Július (SLOVENSKO)
Druh vystúpenia: Vystúpenie v rozprave

96. Ďakujem za slovo. Vážené kolegyne, vážení kolegovia, tak ako hovoril môj predrečník Igor Matovič, ale aj niektorí poslanci vo faktických poznámkach, ešte raz zopakujem, čo je cieľom tohto návrhu, kvôli ktorému tu teraz sme, ktorý prerokovávame a ktorý má pomôcť ľuďom. Cieľom návrhu zákona je, aby sa na účely výpočtu výšky nároku na daňový bonus počítal alebo aby sa zvýšil pri výpočte o sumu vyplácaného materského rodičovského príspevku, príspevku na starostlivosť o dieťa a peňažného príspevku na opatrovanie alebo ich úhrn. A ak daňovník nemá iné zdaniteľné príjmy, tak aby základom dane, resp. čiastkovým základom dane na určenie výšky nároku na daňový bonus bola suma vyplácaného materského, rodičovského príspevku, príspevku na starostlivosť o dieťa alebo peňažného príspevku na opatrovanie alebo ich súhrnu. Čiže toto je vec, ktorá hovorí jasne o tom, že ľuďom chceme pomáhať, chceme im dávať peniaze. Prečo tento návrh zákona predkladáme? Predkladáme ho kvôli tomu, že súčasná vláda konsoliduje a konsoliduje tak, my to voláme lex ožobračovanie, že vyťahuje peniaze ľuďom z peňaženiek, dokopy 4,2 miliardy odkedy táto súčasná vláda nastúpila. A vyhovára sa pritom na rozvrátený rozpočet po Matovičovi, Hegerovi a Ódorovi. Tak si poďme povedať, že ako sme sa do tejto situácie dostali, poďme si povedať dáta, poďme si povedať, ako to bolo, ako to je v súčasnosti. Pred rokom 2020 dvanásť rokov vládla vláda SMER-u a nakoniec aj vláda HLAS-u, neskôr Petra Pellegriniho, ktorý sa potom odtrhol od SMER-u. Ale HLAS bol pri moci dvanásť rokov a za tých dvanásť rokov, áno, bolo aj obdobie hojna. Bolo aj obdobie, kedy sa ekonomike darilo a kedy iné krajiny dokázali šetriť, dokázali napĺňať štátnu kasu okrem Slovenska. Slovensko neustále vytváralo deficit, deficit verejných financií. Podľa toho poznáte, ako hospodári daná vláda. A pokiaľ sú napríklad krízy, tak deficit je hlbší, pretože vláda potrebuje si požičať viac peňazí na to, aby vedela vykryť chod štátu, aby dokázala ochrániť svojich obyvateľov, a keď krízy nie sú, deficit by ani nemal byť, mali by byť plusové čísla na to, aby sa vytvárali rezervy, aby štát mal dostatok prostriedkov na to, keď znova nejaká kríza príde. Aký bol teda stav, keď SMER po dvanástich rokoch odovzdal krajinu, keď prišla nová vláda v roku 2020 práve do covidového obdobia? Predchádzajúce roky vytvárali deficity, aj keď bola dobrá ekonomická situácia, nešetrili, stále išli do mínusu, zadlžovali Slovensko. V roku 2020 teda neboli v štátnej kase žiadne nasporené peniaze, a to, o tom hovorí to pamätné video z tlačovky, kedy vtedajší končiaci premiér Peter Pellegrini s ministerkou Sakovou sa rozprávajú pred tlačovou konferenciou o tom, ako to bude drahé, ten covid, a Peter Pellegrini hovorí, že na to už musia nájsť peniaze oni. A tak aj bolo, v štátnej kase bolo peňazí toľko, že to stačilo na tri týždne fungovania Slovenskej republiky. Na tento bod, na túto štartovaciu čiaru nemôžme nikdy zabudnúť, to, čo zdedili vlády alebo to, čo zdedila vláda Igora Matoviča, ktorá prišla do covidového obdobia vtedy, keď Peter Pellegrini vyhlasoval, a to, prosím pekne, bolo dvadsať nakazených ľudí, vyhlasoval, že ľudia sa majú prestať obracať na Slovenskú republiku, majú sa prestať obracať na slovenský štát a majú si pomôcť sami. Toto sú vyjadrenia končiaceho premiéra Petra Pellegriniho, ktorý odkazoval národu, postarajte sa o seba sami pri dvadsiatich nakazených, a ktorý si šepkal s ministerkou poza mikrofóny o tom, že síce nie je dosť peňazí a bude to drahé, ale na to nech nájdu peniaze už tí ďalší. A do tohto obdobia nastupuje vláda Igora Matoviča a zvláda všetky krízy rad za radom. Vláda od roku 2020 do roku 2023 bola najkrízovejšie, to boli najkrízovejšie roky, ktoré sme v dejinách Slovenska mali. Covid niekoľko vĺn, energetická kríza, vojna na Ukrajine, inflačná kríza, to boli krízy, ktoré išli rad za radom a vláda ich musela riešiť. A musela ich riešiť, samozrejme, aj finančne. To, keď prišla prvá vlna a boli zatvorené podniky, aby ľudia neprišli o prácu. 80 % mzdy dostávali, aj keď boli doma, aj keď napríklad fabriky boli zatvorené a firmy na to dostávali peniaze. 17,9 miliardy eur bolo vyčlenených na covidovú, napríklad energetickú krízu, ďalšie miliardy išli na pomoc rodinám, 1,17 miliardy bolo na prorodinnú politiku na 200 eur na dieťa; 1,1 miliardy bola len pomoc navyše dôchodcom v jednom roku a ďalšie miliardy od roku 2020. Miliardy a miliardy eur vláda dávala ľuďom, pomáhala im v jednotlivých krízach a pritom, áno, tvorila deficit. Tvorila deficit práve tak, ako to v ekonomických cykloch býva, že keď je kríza, vláda si požičiava na to, aby ochránila ľudí. A tento deficit bol 5,1 miliardy v roku 2020, 5,2 miliardy v roku 2021, 1,8 miliardy eur v roku 2022. Počas týchto rokov Slovensko hospodárilo lepšie ako priemer krajín Európskej únie a lepšie ako priemer krajín eurozóny. To sa nepodarilo nikomu. To sa nepodarilo žiadnej vláde doteraz a podľa toho, ako vidím rozpočet nastavený na tento rok, na ďalší rok a to, čo si programuje táto vláda, vám garantujem, že tejto vláde sa to určite nepodarí. Budeme na chvoste krajín Európskej únie, na chvoste krajín eurozóny. A v tých rokoch, ktoré som vymenoval, 2020 až 2022, sa priemerný deficit vyvíjal na úrovni 4 miliardy eur ročne. Štyri miliardy eur ročne, ale pritom odovzdaná pomoc v desiatkach miliárd eur obyvateľom. Zoberme si napríklad takú energetickú krízu. Za rok 2023 podľa toho, čo schválila vláda ešte v roku 2022, bola energetická pomoc obyvateľom doručená na úrovni 3,5 miliardy eur. Aký je plán súčasnej vlády na ďalší rok? Dvestotridsať miliónov. To nie je ani desatina toho. To je čo? Sedem percent? A sľubovali lacnejšie ceny energií. Nie sú. Energetická pomoc nie je, doteraz sme ju nevideli nadizajnovanú. Pani ministerka už pol roka hovorí, že niečo chystá, ale ešte to nikto nevidel, už je to ako Columbova žena, tá pomoc energokríze, tá pomoc ľuďom, ktorým má zdražieť plyn o 30 %. Žiadnu sme nevideli. Najprv nemala byť žiadna, 230 miliónov eur. Pre niekoho to možno znie, že 230 miliónov eur, to bude asi poriadna pomoc. Hovorím, tri a pol miliardy bola energetická pomoc, ktorú schválila vláda v roku 2022, verzus 230 miliónov, ktoré idete dať vy. Štyri miliardy deficit za tie najväčšie krízové roky. Keď prišiel rok 2023, premiérom bol Eduard Heger, následne bol premiérom Ódor, na ktorých sa tiež súčasná vláda vyhovára. Keď títo premiéri končili, bol odhadovaný deficit verejných financií na Slovensku na úrovni štyri a pol miliardy eur. Čo sa stalo po voľbách na konci roku 2023, keď ste prišli do vlády, ste odsúhlasili ďalší balík opatrení, ktorý zvýšil deficit na šesť miliárd eur za rok 2023, ale tam súčasná vláda neskončila. Súčasná vláda neskončila a pohnala to ešte ďalej. Rok 2024 vyzerá ako rekordman medzi všetkými rokmi deficitov v histórii Slovenskej republiky. Ak súčasná vláda sa vyhovára na Igora Matoviča, ktorý robil priemerný deficit na úrovni štyri miliardy eur, tak by ma zaujímal ich argument, že v tomto roku urobili deficit takmer osem miliárd eur. Dvakrát taký, ako ten Matovič, na ktorého sa vyhovárajú a v ďalšom roku to nevyzerá o nič lepšie. Na budúci rok si plánujete deficit 6,6 miliardy eur a stále hovoríte, že to je kvôli rozvrátenému rozpočtu. Prepáčte, mne to, nedáva mi to proste žiadnu logiku, keď hovoríte, že ten, kto mal deficit najväčších kríz štyri miliardy eur v priemere ročne a hospodáril lepšie ako priemer krajín Európskej únie, ako priemer krajín eurozóny, rozvrátil rozpočet, ale vy, keď míňate dvakrát toľko ako on, tak to je, tak to asi liečite ten rozpočet, keď míňate dvakrát toľko, ako ten Matovič, na ktorého sa vyhovárate. To akože tomu argumentu vôbec nerozumiem a nerozumiem ani tomu, že míňate dvakrát viac ako Matovič a ľuďom beriete všetky výhody, ktoré ste im pred voľbami sľúbili. V konsolidáciách minulého a tohto roka ste ľuďom z peňaženiek vytiahli 4,2 miliardy eur a ja vám poviem v čom. Začali ste tým, že ste zvýšili viac ako 900 poplatkov, zvýšili ste odvody ľuďom zdravotné. Nedali ste im sľúbené dôchodky, to bolo hneď prvé, čo ste spravili a znížili ste odvod do druhého piliera, čiže ste ľuďom zobrali ešte aj tú nádej na úspory na svoju starobu, ktoré mali, si mohli odkladať do druhého piliera. Teraz si odkladajú menej, čiže budú mať menšie dôchodky. Týmto oberáte o stovky miliónov eur súčasných sporiteľov z ich budúcich dôchodkov a pokračovali ste aj tento rok. Zvýšili ste poplatok za diaľničnú známku o 50 %, zobrali ste rodičovský dôchodok, znížili alebo úplne zrušili ste daňový bonus na dieťa a rodiny ste pripravili o stovky eur. Rekordne ste zvýšili DPH na 23 %. Podľa vzoru Maďarska a Venezuely zavádzate transakčnú daň. Toto sú kroky, ktoré, ktoré sú devastačné aj pre súčasné prostredie, aj pre súčasné podnikateľské prostredie a musíte to vedieť aj vy, že tie firmy nerobia nič iné, len uvažujú nad tým, že či sa zo Slovenska odsťahujú, alebo ako sa tým vašim daniam vyhnú. Schválili ste amnestie a to okamžite začalo vplývať aj na... (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, vráťte sa k prerokúvanej veci. O konsolidácii sme tu diskutovali pred štyrma týždňami, takže... Jakab, Július, poslanec NR SR Ďakujem pekne, súvisí to, keď ma necháte dohovoriť, možno na to prídete. Dobre, môžem? Ďakujem pekne. A práve kvôli týmto konsolidáciám, pán predsedajúci, predkladáme zákon, ku ktorému vystupujem. Práve kvôli tomu, že vy ľuďom beriete 4,2 miliardy, aj keď ste im sľúbili, že im nič nezoberiete, pán predsedajúci, ste sľubovali v kampaniach. My hovoríme, že poďme im to dať, poďme im to dať naspäť. Poďte ukázať, splniť svoje sľuby, ktoré ste dávali v predvolebných kampaniach, poďte pomôcť tým rodinám. Nie im brať peniaze. Nie, aby tie rodiny trpeli, aby sa pozerali na to, ako sa im zdražujú potraviny, lebo viete čo? Ste sľúbili lacnejšie potraviny a vyhovárali ste sa na Matoviča, Hegera, Ódora a neviem koho všetkého, ale váš štatistický úrad, kde ste si dali svojho nominanta, vám hovorí, že počas vašej vlády, a to ste tu už viac ako rok, že počas vašej vlády ani jeden jediný mesiac v roku nebol taký, kedy by zlacnela čo len jedna potravina. Ani jeden, sa pozrite na vývoj inflácie potravín a viete čo? Dokonca týmito vecami, ktoré ste, ktoré ste zaviedli v konsolidácii, bude mať Slovensko najväčšiu infláciu budúci rok spomedzi všetkých krajín Európskej únie. A viete ktorá inflácia v tej inflácii, v tom balíku bude najvyššia? Potravinová inflácia. Je to tak, čiže váš sľub o lacnejších potravinách nie je platný počas celého vášho roka, ako tu ste a nebude platný ani budúci rok a hovorí to váš štatistický úrad. Hovoria to všetky vaše analýzy, ktoré na vláde vaši ministri schvaľujú, a preto my hovoríme, poďte sa na to pozrieť, poďte sa pozrieť na tento zákon, ktorý predkladáme, že môžme tým rodinám pomôcť. Tak ako sme im pomohli a to nehovorím ja, mňa môžte, si poviete, to je opozičný politik, tak si pozrite analýzu Rady pre rozpočtovú zodpovednosť, že príspevky, ktoré sme dali rodinám, im pomohli prekonať všetky tieto krízy, ktoré za posledný rok mali. Aj inflácia, keď to zvaľujete na predchádzajúce vlády, pozrite si analýzy, ktoré samotné ministerstvo financií pána Kamenického ministra vypracováva. V každej jednej analýze máte napísané, že za infláciu, nie na Slovensku, ale v celej Európe, môže Rusko, ktoré napadlo Ukrajinu a kvôli tomu to zatriaslo s trhom, s energiami a následne aj so zásobovaním potravín a tak ďalej. Áno, a práve tieto príspevky, ktoré tie rodiny dostávali a my vám to teraz predkladáme, že poďme im pomôcť ďalej, nielen brať 4,2 miliardy v konsolidáciách za posledné obdobia, ale poďme im pomôcť. Poďme im pomôcť, aby dostali viac peňazí, aby mohli žiť lepšie. Deficit som vám vysvetlil, ako sa vyvíjal a že momentálne sa vyvíja dvakrát horšie ako to, čo kritizujete, že Matovič nenormálne zadlžil Slovensko. Ešte sa vrátim k jednému ukazovateľu, a to je čistý dlh. Čistý dlh Slovenska za roky 2020 až 2022 bol na úrovni, sa zvýšil o 12 miliárd eur. To sú presne tie miliardy, ktoré vyčítate Matovičovi. Niektorí hovoria 24, myslím, že aj pán Gašpar niekde hovorí 24 miliárd, treba si pozrieť ako, ako sa počíta efektivita riadenia vládou. Čistý dlh je ten ukazovateľ. Ja vám to vysvetlím na jednoduchom príklade. Predstavte si, že si zoberiete pôžičku 10-tisíc eur, 6-tisíc eur miniete na svoje potreby domácnosti a 4-tisíc eur si odložíte na horšie časy. Čistý dlh je 6-tisíc eur, pretože tých 4-tisíc, ktoré máte odložené, by ste kedykoľvek vedeli vrátiť, len ste sa rozhodli, že ich odkladáte na horšie časy, a preto je čistý dlh, je tá metrika, ktorá hovorí o tom, ako hospodári daný štát. No a keď hovorím, že čistý dlh mal Matovič za svoje obdobie 12 miliárd eur počas najväčších kríz, tak ja vám poviem iba z vášho rozpočtu, váš rozpočet hovorí, že počas vášho vládnutia zvýšite čistý dlh nie o 12 miliárd eur ako Matovič o ktorom, ktorého kritizujete za rozvrátený rozpočet, ale takmer 30 miliárd eur idete zvýšiť čistý dlh, a pritom nemáte žiadne krízy. Takže hovorím, pozrite sa na tento zákon, tento zákon hovorí o tom, aby sme ľuďom, rodinám pomohli, aby sme im dali viac peňazí, aby netrpeli len vašimi konsolidáciami, ale aby sa od vás aj dočkali pomoci. Ďakujem veľmi pekne. (Potlesk.)